अंडों से परहेज न करने वाले शाकाहारी लोगों के लिए खासतौर पर ऐसे अंडे तैयार किए जा रहे हैं जो 100 फीसदी शाकाहारी होंगे। ये अंडे मुर्गियों को शाकाहारी भोजन खिला कर उत्पादित किए गए हैं। ‘एसकेएम एग प्रोडक्ट्स लिमिटेड’ के महाप्रबंधक एस. हरीहरन के अनुसार, ‘हमारे मुर्गी पालन केंद्र में सभी मुर्गियों को पशु आधारित चारे की बजाय सोया के चूरे का भोजन दिया जाएगा। इसलिए हमारे फार्म में उत्पादित अंडे पूरी तरह शाकाहारी हैं।’ हरीहरन के अनुसार इन अंडों को अगले कुछ महीनों में व्यावसायिक रूप से घरेलू और विदेशी बाजारों में उतारा जाएगा। इसके अलावा कंपनी शाकाहारी अंडों का बुरादा और जर्दी का बुरादा भी यूरोप और जापान के 27 देशों में निर्यात कर रही है। हरीहरन के अनुसार, ‘अगर दूध को शाकाहारी माना जाता है तो हमारे फार्म में उत्पादित अंडे भी शाकाहारी हैं, क्योंकि हम मुर्गियों को शाकाहारी भोजन दे रहे हैं हालांकि मछली के चारे के मुकाबले सोया का भोजन महंगा पड़ता है।’